Dette er saken I 2009 forsøkte flere bransjeorganisasjoner å tvinge Telenor til å blokkere tilgangen til The Pirate Bay. Den gangen tapte de både i Asker og Bærum tingrett og senere i Borgarting lagmannsrett.

Bransjeorganisasjonene mener de nå har sterkere kort på hånden på grunn av endringene i åndsverkloven som trådte i kraft i sommer.

Etter endringen kan retten pålegge en internettleverandør å «hindre eller vanskeliggjøre tilgang til nettsted der det i stort omfang gjøres tilgjengelig materiale som åpenbart krenker opphavsrett eller andre rettigheter etter denne lov».

Siden 29. november har advokatfirmaet Simonsen Vogt Wiig på vegne av flere bransjeorganisasjoner samlet inn bevis for omfattende ulovlig fildeling i Norge.

Målet er å få norske internettleverandører til å blokkere Pirate Bay og liknende tjenester.

Teknisk Ukeblad har møtt organisasjonene hos advokatfirmaet for å se hvordan bevisene sankes.

Les også: Vil samle personopplysninger for å stanse ulovlig kopiering

Vil blokkere nettsider

Bevisene de samler inn skal brukes til å stoppe tilgangen til sider som Pirate Bay i Norge, ikke til å strafferettslig forfølge folk som laster ned fra gutterommene.

Det understreker både Willy Johansen, generalsekretær i Norsk videogramforening og Ragnar Bjerkreim, styreleder i NOPA, Norsk forening for komponister og tekstforfattere. Begge organisasjonene er med i den nystiftede Rettighetsalliansen.

– Vi er ute etter de ulovlige tjenestene, vi er ikke ute etter vårt eget publikum, sier Bjerkreim og understreker at det hele egentlig dreier seg om hvorvidt det skal bli skapt norske kulturprodukter også i fremtiden.

– Ulovlige «Pionér»-kopier

De bruker den norske storfilmen «Pionér» som eksempel på problemet. 2. desember ble «Pionér», filmen om Nordsjødykkerne, lansert på DVD, bluray og iTunes Store i Norge.

Klokken 8:00 samme dag lå filmen tilgjengelig på Pirate Bay.

Willy Johansen ba da advokatfirmaet om hjelp til å finne de ulovlige kopiene av filmen og dokumentere hvilke internettleverandører informasjonen gikk gjennom da disse filene ble delt.

Les også: Snart kan det bli slutt på telefonnummer

Samme dag som filmen «Pionér» ble lansert på DVD og bluray, lå ulovlige kopier tilgjengelig på nettet. Pioner

Bruker Google

Partner Rune Ljostad hos Simonsen Vogt Wiig forklarer hvordan de samler inn bevis for ulovlig fildeling. Et team på totalt fire-fem personer bestående av advokater og utredere jobber med sakene, forteller han.

De finner ulovlige kopier ved å søke opp titlene på lydsporene, tv-seriene eller filmene, enten via helt vanlige søkemotorer som Google, eller ved å søke direkte på torrent-nettsider som The Pirate Bay.

Utrederne er også på utkikk etter ulovlig streaming av innhold og FTP-tjenere med ulovlige kopier.

På en del nettsteder har advokatfirmaets utredere på lik linje med andre brukere opprettet egne brukerkontoer for å samle bevis.

Søkene skjer på bakgrunn av tips fra bransjeorganisasjonene - som for eksempel i tilfellet med «Pionér».

Les også: Snart slipper du å lagre TV-programmer på egen opptaksboks

Egen datalinje

Utrederne hos advokatfirmaet bruker en egen datalinje til arbeidet.

Etter at de har funnet en aktuell filmtittel på et fildelingsnettsted, så laster de ned torrent-filen via lenker på nettsiden. Deretter bruker de en BitTorrent-klient for å laste ned selve filmen.

– Vi laster ned den aktuelle filmen og spiller den av for å forsikre oss om at det er en kopi av et autentisk verk, forteller Ljostad.

Gjennom BitTorrent-klienten ser advokatfirmaet IP-adressene til datamaskinene som deler den aktuelle filen – for eksempel en film eller episode av en tv-serie.

Lagrer bevisene

Rune Ljostad tegner og forklarer hvordan systemet fungerer, der linken i torrentfilen sendes til en server som returnerer informasjon om hvilke brukere som tilgjengeliggjør den aktuelle filen.

– Trackeren forteller hvem som bryter loven, sier Ljostad.

Andre teknikker, som magnet-linker, fungerer uten trackeren, men resultatet er det samme, ifølge ham.

IP-adressene kan deretter slås opp i offentlig tilgjengelige registre for å finne ut hvilke internettilbydere informasjonen går gjennom. All informasjonen blir lagret for å kunne brukes til bevisførsel.

– Vi kan ikke bare påstå at det skjer nedlasting av ulovlige kopier via tjenester som The Pirate Bay, vi må kunne dokumentere det også, sier Ljostad.

I tidligere artikler om piratkopiering har flere lesere påpekt at det er enkelt å gjemme seg bak skjulte IP-adresser. Ljostad forteller imidlertid at svært få bruker dette, blant annet fordi det går ut over hastigheten til nedlastingen. Uansett er det ikke enkeltpersoner som laster ned en episode som er målgruppen for arbeidet. I tidligere artikler om piratkopiering har flere lesere påpekt at det er enkelt å gjemme seg bak skjulte IP-adresser. Ljostad forteller imidlertid at svært få bruker dette, blant annet fordi det går ut over hastigheten til nedlastingen. Uansett er det ikke enkeltpersoner som laster ned en episode som er målgruppen for arbeidet.Ragnar Bjerkheim, styreleder i NOPA (f.v), Willy Johansen, generalsekretær i Norsk Videogramforening og advokat Rune Ljostad, partner i Simonsen Vogt Wiig. Roald Ramsdal

Les også: I disse landene er folk mest på Pirate Bay

Ønsker blokkering

Målet med arbeidet er å samle tilstrekkelig med bevis til at internettilbyderne velger å blokkere sider som bidrar til at nettet deres blir brukt til å spre ulovlig kopiert materiale.

På spørsmål om de vil bruke dialog eller gå til rettslige skritt for å få internettilbyderne til å blokkere Pirate Bay, svarer Johansen følgende.

– Vi ønsker dialog, men hvis den ikke fører frem, må vi vurdere andre tiltak, sier Johansen.

I 2009 forsøkte flere bransjeorganisasjoner å tvinge Telenor til å blokkere tilgangen til The Pirate Bay. Den gangen tapte de både i Asker og Bærum tingrett og senere i Borgarting lagmannsrett.

Organisasjonene mener de denne gangen har sterkere kort på hånden, på grunn av endringene i åndsverkloven som trådte i kraft i sommer.

– Ingen snoking

Ljostad er oppgitt over en del av medieomtalen i forbindelse med undersøkelsene deres. Han mener ord som «overvåke» og «snoke» gir et feilaktig bilde av virksomheten.

Argumentene er følgende. De dokumenterer kun åpent tilgjengelige opplysninger som brukere av BitTorrent-klienter velger å gjøre tilgjengelig. De dokumenterer kun kommunikasjon de selv deltar i. Videre søker de ikke etter brukere, de søker kun etter navn på krenkede verk, som for eksempel filmtitler eller serietitler. De kjenner heller ikke til personopplysningene bak IP-adressene de registrerer.

– Vi vet ikke hvem som står som innehaver av IP-adressen, vi vet kun at IP-adressen er knyttet til krenkelsen av et verk. For å få vite hvem som er innehaver av IP-adressen er vi avhengig av en rettslig kjennelse, forteller Ljostad.

Det er heller ikke så interessant all den tid de ønsker å få nettsider blokkert av internettilbyderne og ikke gå etter den enkelte fildeler.

Han understreker også at Datatilsynet er grundig informert om virksomheten og at de beskytter dataene de samler inn nøye.

– Opptrer man lovlydig på nett, kan man ikke bli berørt av dette, sier Ljostad.

Les også:

I dag kan piratene tas

Svensk tv-pirat dømt til rekorderstatning

Seks skritt mot nettpirater